  Туспуктэм: Россиысь паралимпи комитетлэн пресс-службаез Майя Бывальцева Удмуртиысь Сергей Пудов но Арслан Гильмутдинов шоссеын велоспортъя Россилэн чемпионатаз зарни но азвесь медальёс утӥзы. Суй-пыдзыя сӧсыр спортсменъёслэн ӵошатсконъёссы Ижкарын 7-11 инвожое ортчизы. Со сярысь Россиысь паралимпи комитетлэн пресс-службаез ивортӥз. Йӧскалык турнире 15 улосвылъёсысь 57 спортсменъёс пыриськизы. Соос трасса вылэ нимаз но группаен потыса ӵошатскизы. 9-тӥ инвожое нимаз ворттылонъёс ортчизы. 22,5 иськемын ас категорияз (С4) Сергей Пудов тужгес ӝог луэмзэ возьматӥз – трассаез 29 минут 48,8 секундскын ортчиз но зарни медаль басьтӥз. Кыкетӥ интыын Москваысь Никита Нагнибедов (30:52,7), куинетӥ – Санкт-Петербургысь Николай Потапов (31:52,4). 15 иськемын ас категорияз (С1-С2) Арслан Гильмутдинов азвесь медаль басьтӥз (19:49,5). Нырысетӥ интыын Свердловск улосвылысь кык полэс паралимпи чемпион Михаил Асташов (19:12,2), куинетӥ – Омск но Москва улосвылъёс понна ӵошатскись Иван Ермаков (20:03,7). С5 категориын Удмуртиысь эшшо куинь спортсменъёс кужымзэс мертазы: Владимир Чайников куатетӥ инты басьтӥз, Никита Снегирев – сизьыметӥ, Владислав Лаврентьев – тямысэтӥ. 10-тӥ инвожое велоспортсменъёс группаен потыса ӵошатскизы. 72,5 иськемын Сергей Пудов нош ик ваньзылэсь кужмо луиз но кыкетӥзэ зарни медальзэ басьтӥз (1:48:30), азьвесь медаль Никита Нагнибедовлы кылиз (1:49:49), бронза Николай Потапов киын (1:54:17). 60,5 иськемын вылысь Михаил Асташов вормиз (1:28:40), Арслан Гильмутдинов кыкетӥзэ азьвесь медальзэ утӥз (1:31:07), куинетӥ Тула но Тюмень улосвылъёс понна ӵошатскись Алексей Обыдённов луиз (1:32:35). Тодэ вайытом, следж-хоккеен шудонъя В. Н. Кузнецов нимо «Удмуртия» клублэн ортчем ӵошатскон вакытлы йылпумъянъёс лэсьтӥз. Тегъёс: Спорт велоспорт СергейПудов АрсланГильмутдинов Ижкар Удмуртия  